Formålet med undervisningen i gymnasiet er *studieforberedelse* og *almen dannelse. Studieforberedelse* betyder, at eleverne skal undervises, så de kan gennemføre en uddannelse efter gymnasiet, mens *almen dannelse* skal forstås som de ting i undervisningen, der lærer eleverne at tænke selvstændigt og at kunne begå sig i samfundet. Her er nogle bud på, hvorledes faget religion er relevant i denne sammenhæng:

1. *Forståelse af andre mennesker: Et indblik i religiøse menneskers tankegange og kulturer giver os en bedre forståelse af hinanden. Religion spiller faktisk stadig en væsentlig rolle i samfundet.*
2. *At tale om et følsomt emne: Vi ønsker at kunne have en kvalificeret samtale om et emne, der berører mange mennesker personligt og følelsesmæssigt.*
3. *Debat om religion: Anvendelse af faglige begreber og indsigt i teori om religion hjælper os til at præcisere vores pointer og meninger, når vi taler om religion.*
4. *Mennesket i verden: Basalt kendskab til de store verdensreligioner giver et godt grundlag for at forstå verdenshistoriens gang og menneskets åndelige udvikling.*
5. *Globalisering og aktivt medborgerskab: Indsigt i religion giver en skærpet evne til at begå sig i en globaliseret verden, hvor mange kulturer sameksisterer, og vi har et fælles ansvar for hinanden som medmennesker og medborgere.*
6. *Moral og værdier: Kendskab til religion giver en bedre vurdering af, hvad der er godt og skidt. Hvad er fx fanatisme og ekstremisme? Hvorfor skal vi undgå sådanne ting?*
7. *Tolerance: Faget religion kan give nuancering i debat og skabe tolerance og gensidig forståelse.*
8. *Religiøsitet: Eleverne kan få et dybere indblik i egne religiøse forestillinger, mens de også lærer at interessere sig for andre menneskers religion uden at afvise det som noget sludder.*
9. *Involvering: Som fag lægger religion op til nysgerrighed, personligt engagement og dialog i undervisningen.*
10. *Videnskabelighed: I gymnasiet arbejder vi religionsvidenskabeligt med vores stof. Det betyder, at vi går metodisk og videnskabeligt til værks med vores emner. Kritisk tænkning og analyse er et kriterium for al videnskab og alle fag med en videnskabelig dimension.*
11. *Diskussion: Vi arbejder ud fra en religionskritisk vinkel. Dette betyder ikke, at vi nedgør religion eller religiøse mennesker, men at vi analyserer og diskuterer religiøse forestillinger uden at godtage dem som absolutte sandheder.*
12. *Religionsfrihed: Religiøs mobning er en grim ting. I faget religion lærer vi at vise respekt over for andres tro eller mangel på samme. I Danmark har vi religionsfrihed.*